Man glo op plaas geskiet: 'Staat het sterk saak' | Maroela Media
Man glo op plaas geskiet: 'Staat het sterk saak'
Betogers buite die Brits-landdroshof waar Matthew Benson verskyn het. Foto: Molaole Montsho/ANA
Die Brits-landdroshof in Noordwes het Vrydag gehoor die staat het 'n sterk saak teen Matthew Benson (24), die man wat daarvan beskuldig word dat hy 'n man geskiet het wat glo skrootmetaal op 'n plaas in die Mooinooi-omgewing gesteel het.
Die staat voer aan Benson het Tebogo Ndlovu op 2 Augustus geskiet terwyl Ndlovu glo saam met twee ander mans skrootmetaal gesteel het. Volgens die polisie se voorlopige ondersoek is Ndlovu gewond en het sy twee makkers hom agtergelaat en van die plaas gevlug. Ndlovu is nooit weer gesien nie. Die saak is twee dae later by die polisie aangemeld.
Lt.kol. Isaac Tlhapi het Vrydag aan die hof gesê die staat het 'n sterk saak teen Benson. Hy het gesê die bloed wat op die toneel gevind is, het positief getoets toe dit met bloed van Ndlovu se ma vergelyk is. "Die patroondoppies wat op die toneel gevind is, stem ook ooreen met die 9 mm-pistool waarop daar op die plaas beslag gelê is," het Tlhapi gesê. Die vuurwapen behoort aan Benson se pa.
Tlhapi het aan die hof gesê Ndlovu en sy twee vriende het na die plaas toe gegaan met die voorneme om skrootmetaal te steel wat hulle kan verkoop. "Terwyl hulle op die plaas was, het die beskuldigde hulle gesien. Hulle het weggehardloop en hy het op hulle geskiet, en die slagoffer [Ndlovu] is gewond. Die twee mans het hom gedra, maar het hom agtergelaat omdat hy te swaar was en die beskuldigde hulle gejaag het."
Tlhapi het gesê die twee mans het by 'n berg opgehardloop en toe hulle terugkyk na die plek waar hulle Ndlovu agtergelaat het, het hulle 'n bussie, 'n trekker, 'n sleepwa en ongeveer ses mense gesien. Volgens Tlhapi het hulle 'n wit man en 'n swart man op die toneel gesien.
Hulle het vir Ndlovu se ma van die voorval vertel, maar sy het die saak eers op 3 Augustus by die Mooinooi-polisiestasie aangemeld. 'n Vermistepersoonsaak en saak van poging tot moord is toe aanhangig gemaak.
Jeff Moyo, Benson se regsverteenwoordiger, het aangevoer dit is in die belang van geregtigheid dat Benson op borgtog vrygelaat word. Hy het gesê Benson sal nie sy verhoor ontduik nie en sal ook nie met die ondersoek of enige getuies inmeng nie.
"Die beskuldigde sal nie vlug nie. Sy meisie is 'n lid van die polisie in Hartbeespoortdam. Hy kan nie vlug nie. Hy het meer as genoeg tyd gehad om dit te doen van die dag van die voorval totdat hy op 16 September in hegtenis geneem is. Hy het deurentyd sy samewerking aan die polisie gegee en was beskikbaar elke keer wat die polisie hom nodig gehad het."
Moyo het aan die hof gesê selfs toe die polisie Benson na die polisiestasie ontbied het omdat hulle hom wou aankla, het hy nie teëgestribbel nie. "Hy het op 16 September by die polisie aangemeld, dieselfde dag as sy meisie se 21ste verjaarsdag. Hulle het lankal beplan om die dag saam te vier, maar hy het aan die polisie se opdrag voldoen en homself oorgegee."
Tlhapi het aan die hof gesê die polisie se ondersoek is steeds aan die gang en die mense op die toneel moet nog opgespoor word. "Ons soek nog steeds na die slagoffer," het hy gesê.
Benson is van voorneme om skuld op die aanklagte teen hom te ontken en het aangebied om R2 000 borgtog te betaal.
Die saak is tot 27 September uitgestel.
Gru-ongeluk op N1: Polisie op soek na ooggetuies
Wat het nou van die lemoene geword?
Wonder ek ook Jan? En die krokkodille wat ook eens te sprake was. Ai jai!
Ek het ook nou gewonder wat het van die lemoene geword!!!
Die bewyse klink maar baie circumstantial. As die polisie maar so ywerig was om teen plaas moorde en grond besettings op te tree …
O ja en die ander het nou kwansuis "gesien" daar was n bakkie en sleepwa. TWAK man. As Benson n slim prokureur het druk hy die hele spul leuens in n blik. Die arme man word onregmatig aangehou maar die gemeenskap dreig nou seker die polisie as hulle vrylaat. Walglik